FI Euroopan unionin virallinen lehti CE 78/818

(2004/C 78 E/0870)

KIRJALLINEN KYSYMYS E-3532/03

esittäjä(t): María Bergaz Conesa (GUE/NGL) komissiolle

(28. marraskuuta 2003)

Aihe: Caretta caretta -kilpikonnan suojelu

Luotettavien tietojen mukaan Caretta caretta -kilpikonnan ja Zakynthosin (Kreikka) meripuiston suojelutoimenpiteet eivät edisty, vaikka ne ovat komission neuvottelemia ja rahoittamia. Päinvastoin ne ovat kohdanneet vaikeuksia, jotka johtuvat sekä paikallisen tason että Kreikan hallituksen vastustuksesta.

Voiko komissio vahvistaa nämä tiedot?

Mitkä ovat komission äskettäin paikan päällä suorittaman tarkastuksen tulokset?

Margot Wallströmin komission puolesta antama

yhteinen vastaus

kirjallisiin kysymyksiin E-3475/03, E-3507/03, E-3528/03 ja E-3532/03

(21. tammikuuta 2004)

Yhteisöjen tuomioistuin totesi 30. tammikuuta 2002 antamassaan tuomiossa (1), että Helleenien tasavalta ei ole noudattanut luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (2)”12 artiklan 1 kohdan b ja d alakohdan mukaisia velvoitteitaan, koska se ei ole toteuttanut säädetyssä määräajassa toimenpiteitä, jotka ovat tarpeen merikilpikonna Caretta carettaa koskevan tehokkaan ja tiukan suojelujärjestelmän käyttöönottamiseksi ja täytäntöön panemiseksi Zakynthoksella, jotta voitaisiin välttää tämän lajin kaikenlainen häiritseminen lisääntymisaikana ja kaikki sellainen toiminta, joka on omiaan vahingoittamaan tai hävittämään sen lisääntymisalueita”.

Heinäkuussa 2002 Kreikan viranomaiset ilmoittivat komissiolle, että tuomion noudattamiseksi oli ryhdytty toimenpiteisiin. Syyskuussa 2002 tehdyn vierailun jälkeen komissio vahvisti, että merikilpikonnan suojelua koskeva lainsäädäntö oli riittämätöntä ja että lajin suojelemiseksi paikan päällä tarvittavia erityistoimenpiteitä ei ollut toteutettu tehokkaasti. Koska Kreikan viranomaiset eivät olleet ryhtyneet kaikkiin tarpeellisiin toimenpiteisiin tuomioistuimen tuomion noudattamiseksi, komissio osoitti Kreikalle perustamissopimuksen 228 artiklan mukaisen virallisen ilmoituksen joulukuussa 2002. Maaliskuussa 2003 antamassaan vastauksessa Kreikan viranomaiset kuvailivat toteutettuja toimenpiteitä ja liittivät mukaan jäljellä olevia toimia koskevan yksityiskohtaisen aikataulun.

Komission delegaatio vieraili Zakynthoksen saarella 7.-9. syyskuuta 2003 tutkiakseen, oliko kaikki merikilpikonna Caretta carettan suojelemiseksi ja edellä mainitun tuomioistuimen tuomion noudattamiseksi tarvittavat toimenpiteet toteutettu. Delegaatio tapasi kaikki asianosaiset viranomaiset ja sidosryhmät ja vieraili Caretta carettan lisääntymisrannoilla.

Vierailun perusteella voidaan päätellä, että merikilpikonna Caretta carettaa koskevan tiukan suojelujärjestelmän käyttöönottamisessa ja tehokkaassa täytäntöön panemisessa Zakynthoksella on edistytty huomattavasti. Suurin osa vuonna 2002 ilmoitetuista toimista on toteutettu, ja jäljellä olevien toimenpiteiden hyväksyminen ja täytäntöön paneminen on käynnissä. Edistys johtuu erityisesti Zakynthoksen kansallisen meripuiston (NMPZ) toiminnasta ja hyvästä yhteistyöstä toimivaltaisten paikallisviranomaisten kanssa. Komission delegaatio pani kuitenkin merkille, että Daphnin rantaa ei paikallisen vastustuksen vuoksi tarkkailla.

On myös syytä korostaa, että joitakin toimenpiteitä, kuten tiedotus- ja valistustoimia, valvonta- ja tarkkailuohjelmaa, taloudellisen toiminnan ympäristönhallintajärjestelmiä sekä NMPZ:n merialueen rajaamista ja merkitsemistä, yhteisrahoitetaan erään LIFE-hankkeen puitteissa. Tähän liittyy se, että komission delegaatio vieraili Zakynthoksen saarella 20. lokakuuta 2003 todentaakseen näiden yhteisrahoitettujen toimenpiteiden edistymisen. Komission delegaatio pani myös merkille tarkkailun puuttumisen Daphnin rannalla ja kehotti toimivaltaisia paikallisviranomaisia ja LIFE-hankkeen edunsaajaa (NMPZ) tehostamaan ponnistelujaan ongelman ratkaisemiseksi.

Lisäksi kyseinen rikkomus oli osa asialistaa 30.—31. lokakuuta 2003 järjestetyssä komission ja Kreikan viranomaisten välisessä tapaamisessa, jossa käsiteltiin yhteisön ympäristölainsäädännön täytäntöönpanoa Kreikassa. Kreikan viranomaiset esittivät lyhyen aikavälin aikataulun jäljellä olevien toimien hyväksymiselle. Toimet koskevat suurelta osin NMPZ:n rahoitusta, merialueen valvontaa, NMPZ:n hoitoa ja hallintoa koskevan asetuksen hyväksymistä sekä nousuvesilinjan (”αιγιαλός”) ja rantaviivan (”ακτογραμμή”) lopullista rajaamista kaikilla pesimisrannoilla. Viimeksi mainitun odotetaan ratkaisevan omistussuhteita koskevat konfliktit. Kirjallinen ilmoitus näistä tiedoista komissiolle on tekeillä.

Komissio arvioi näitä lisätietoja eikä epäröi ryhtyä asianmukaisiin toimenpiteisiin varmistaakseen, että Kreikka noudattaa tuomioistuimen 30. tammikuuta 2002 antamaa tuomiota.

(1) Asia C-103/00, Kreikka vs. komissio, tuomio 30. tammikuuta 2002 (Kok. 2002, s. 1147).

(2) EYVL L 206, 22.7.1992.